Diari Oficial de la Generalitat Valenciana


Sumari del DOGV 4530, del 25-06-2003 (2003/7324)

ORDE d'11 de juny de 2003, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat de Serveis Socials de la Marina Alta.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4530

Data del DOGV
:   25-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7324


Data del document
:   11-06-2003

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * La Marina Alta
    * reglament intern
    * associació de municipis
    * administració local

ORDE d'11 de juny de 2003, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat de Serveis Socials de la Marina Alta. [2003/X7324]
  
Els plens dels ajuntaments d'Alcalalí, Beniarbeig, Benigembla, Benidoleig, Benimeli, Castell de Castells, Xaló, Llíber, Murla, Ondara, Orba, Parcent, Pedreguer, els Poblets, Ràfol d'Almúnia, Sagra, Sanet i Negrals, Tormos, la Vall de Laguar, i el Verger, van acordar aprovar la modificació de l'article tercer dels Estatuts de la Mancomunitat Circuit Cultural Comarcal de la Marina Alta, per tal de donar representació en la Comissió Gestora de la Mancomunitat a les entitats locals d'àmbit territorial inferior al municipal que es troben en cadascun dels municipis que integren la Mancomunitat Circuit Cultural Comarcal de la Marina Alta. Tramés l'expedient tramitat i els estatuts aprovats a esta Conselleria, no s'hi advertix cap infracció de l'ordenament jurídic, ni menyscabament de les competències d'esta Comunitat Autònoma, ni interferència en el seu exercici.
  
No obstant això, hem d'efectuar una sèrie de consideracions respecte d'això; els òrgans de govern de les mancomunitats de municipis, en tot cas han de ser representatius dels ajuntaments mancomunats, segons establix el vigent article 44, apartat segon, de la Llei 7/1985, Reguladora de les Bases de Règim Local. Per tant, els seus membres hauran de ser sempre alhora components dels ajuntaments incorporats a la Mancomunitat, és a dir l'alcalde i els regidors, sense que puguen tindre poder de decisió en dits òrgans persones que no formen part d'aquells, que no siguen regidors. Per tot això, hem d'indicar que en tot cas la representació que s'atorga a les entitats locals d'àmbit territorial inferior al municipal, i que recau en este supòsit en el president/alcalde pedani, només podrà ser efectiva si este últim és regidor electe del municipi a què pertanga l'entitat d'àmbit territorial inferior al municipal.
  
Per tot això, i d'acord amb el que disposa el Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques,
  
ORDENE
  
Article únic
  
S'homologa la modificació dels estatuts de la Mancomunitat de Serveis Socials de la Marina Alta, a l'haver acreditat en l'expedient la legalitat de les actuacions.
  
València, 11 de juny de 2003
  
El conseller de Justícia i Administracions Públiques,
  
CARLOS GONZÁLEZ CEPEDA
  
Estatuts de la Mancomunitat de
  
 Serveis Socials de la Marina Alta
  
Disposicions generals
  
Article 1
  
Els municipis d'Alcalalí, Beniarbeig, Benidoleig, Benigembla, Benimeli, Castell de Castells, Xaló, Llíber, Murla, Ondara, Orba, Parcent, Pedreguer, els Poblets, Ràfol d'Almúnia, Sagra, Sanet y Negrals, Tormos, la Vall de Laguar i el Verger es constituïxen en Mancomunitat, amb plena personalitat jurídica, per al compliment de les finalitats que es determinen en l'article 7 dels presents estatuts, i constituïx els seus termes municipals l'àmbit territorial de l'entitat.
  
Article 2
  
La Mancomunitat es denominarà Mancomunitat de Serveis Socials de la Marina Alta i els seus òrgans de govern i administració s'ubicaran en el municipi on residisca la presidència, i tindrà com a domicili social i lloc de reunió les cases consistorials.
  
Òrgans de govern i administració
  
Article 3
  
1. L'òrgan de govern de la Mancomunitat serà la Comissió Gestora, integrada per membres de tots els municipis, la representació dels quals serà proporcional al nombre d'habitants que continga l'últim padró o revisió anual aprovada per la delegació de l'Institut Nacional d'Estadística, segons l'escala que s'establix en este article.
  
Integraran la Comissió Gestora:
  
a) L'alcalde o l'alcaldessa de cada ajuntament o el regidor en qui delegue.
  
b) Un regidor per cada 2.000 habitants o fracció superior a 1.000, designat pel Ple de l'Ajuntament que es tracte.
  
En aquells municipis en què hi haguera legalment constituïda alguna entitat local d'àmbit territorial menor, el president de dita entitat serà membre de la Comissió Gestora, i ocuparà un dels llocs reservats a l'ajuntament del seu municipi. Si a este correspon únicament un lloc o és major el nombre d'entitats locals menors que el de representants de l'Ajuntament en la Comissió Gestora, exclòs l'alcalde, s'ampliarà el nombre de representants del municipi, fins a fer possible que tots i cadascun dels presidents de les entitats locals menors puga adquirir la condició de membres de la Comissió Gestora. Esta condició podrà ser declinada pel president de l'entitat local menor, però no delegada en un altre membre de l'entitat local menor.
  
El mandat dels vocals de la Comissió Gestora coincidirà amb el de les seues respectives corporacions.
  
2. Una vegada constituïda la Comissió Gestora, s'elegirà entre els seus membres a qui exercirà el càrrec de president i dos vicepresidents.
  
3. És competència de la Comissió Gestora l'organització i seguiment del treball social a càrrec de l'equip tècnic i la resta de personal al servici de la Mancomunitat, així com l'exercici de la facultat sancionadora, l'aprovació del pressupost i dels comptes anuals i les altres que, conforme a la legislació de règim local correspon al Ple de les corporacions locals.
  
4. Al si de la Comissió Gestora es constituirà la Comissió de Valoració d'Ajudes, presidida per qui ostente el càrrec de president de la Mancomunitat, amb la composició i el sistema de renovació dels seus membres que establisca la Comissió Gestora. Les seues funcions seran les que li atribuïx la legislació sobre servicis socials de la Generalitat Valenciana, així com l'assessorament de la presidència de la Mancomunitat en els assumptes que este li sotmeta. La Comissió de Valoració d'Ajudes actuarà també com a Comissió Especial de Comptes, amb les competències pròpies d'este òrgan, establides en la legislació de règim local.
  
Article 4
  
El president de la Mancomunitat té la representació, dirigix l'administració i li correspon la superior direcció, inspecció i impuls dels servicis i obres que es porten a terme, i exercirà les facultats de caràcter econòmic, sempre que els pressuposts siguen aprovats per la Comissió Gestora, i, en general, aquelles, respecte de la Mancomunitat, que analògicament corresponen als alcaldes, respecte dels ajuntaments.
  
Els vicepresidents substituiran el president amb les mateixes facultats, en els casos de vacants, absència i malaltia.
  
Article 5
  
1. Per al desenvolupament de les funcions administratives, tindrà un secretari amb habilitació de caràcter nacional.
  
2. Es procurarà que la resta de personal que calga per al desenvolupament de les seues activitats, siguen funcionaris dels municipis mancomunats.
  
3. El personal designat sense la condició de funcionari de carrera serà regida per les normes del dret laboral.
  
Objecte i competències
  
Article 6
  
La Mancomunitat, en el seu àmbit territorial, exercirà competència en matèria de servicis socials.
  
Article 7
  
1. La Mancomunitat haurà de prestar els servicis assistencials:
  
a) Atenció al públic en matèria de servicis socials (equip de base), per a treballar un major benestar social.
  
b) Desenvolupar prestacions socials adequades, per tal d'aconseguir el benestar social.
  
c) Promoure i potenciar activitats relacionades amb els servicis socials.
  
2. Els acords de la Mancomunitat, en l'establiment i realització dels servicis i obres mencionades, obligaran els ajuntaments i veïns dels respectius municipis.
  
Recursos econòmics
  
Article 8
  
1. Per a la realització de les seues finalitats, la Mancomunitat podrà comptar amb els recursos següents:
  
a) Els fruits, rendes o interessos dels béns i drets de qualsevol classe que siga titular la Mancomunitat; així mateix, els ingressos procedents de l'alienació i gravàmens d'estos béns i drets.
  
b) Les donacions, herències, llegat i auxilis de tota classe, procedents de particulars i acceptats per la Mancomunitat.
  
c) Subvencions i altres ingressos de dret públic, acceptats per la Mancomunitat.
  
d) Taxes per la prestació de servicis o la realització d'activitats de la seua competència.
  
e) Els procedents d'operacions de crèdit.
  
f) L'aportació dels municipis mancomunats que serà proporcional al nombre d'habitants de cadascun. Les aportacions dels municipis de la Mancomunitat tenen la consideració de pagaments obligatoris i preferents per a l'entitat mancomunada.
  
Les aportacions econòmiques dels municipis es realitzaran en la forma i terminis que determine la Comissió Gestora. En el cas que algun municipi es retarde en el pagament de la quota en més d'un trimestre, el president requerirà el seu pagament en el termini de vint dies. Transcorregut este termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial la retenció de les quotes pendents, a càrrec de les quantitats que, per qualsevol concepte, foren liquidades a favor de l'ajuntament deutor, per tal que les lliuren a la Mancomunitat.
  
2. Serà d'aplicació a la Mancomunitat el que disposen les normes de règim local respecte dels ingressos detallats en el punt primer.
  
Article 9
  
Els ajuntaments respondran de les obligacions i deutes contrets per la Mancomunitat, en la proporció indicada en l'article 8.
  
Article 10
  
La Comissió Gestora formarà anualment un pressupost únic, conforme a les disposicions de règim local.
  
Funcionament i règim jurídic
  
Article 11
  
El règim de sessions, l'adopció d'acords, la tramitació d'expedients i la comptabilitat, s'ajustarà al que disposen les lleis vigents per als ajuntaments.
  
Article 12
  
Les resolucions de la mancomunitat esgotaran la via administrativa i el règim jurídic serà el que es disposa, per als ajuntaments, en les lleis de règim local.
  
Legislació reguladora
  
Article 13
  
Tot allò no disposat en els presents Estatuts serà regulat pel que establixen la Llei 7/1985, el Reial Decret 781/1986, el Reglament de Població i Demarcació Territorial de les Entitats Locals i la resta de legislació aplicable a les entitats locals i en matèria de servicis socials.
  
Termini de vigència, modificació
  
i dissolució de la mancomunitat
  
Article 14
  
La Mancomunitat es constituïx amb duració indefinida, atenent el caràcter permanent de les seues finalitats.
  
Article 15
  
Qualsevol modificació dels Estatuts de la Mancomunitat haurà d'acordar-se amb les mateixes formalitats establides per a la seua aprovació.
  
Article 16
  
La Mancomunitat podrà dissoldre's:
  
a) Per acord dels ajuntaments que la integren, adoptat amb els mateixos requisits que el de constitució.
  
b) Per dur-se a terme la prestació dels servicis objecte d'esta per l'Estat, comunitat autònoma, diputació provincial o per absorció de les competències municipals respectives.
  
Article 17